Байбихьуда гьев цIакъ вохун вукIана дунги ячун гьабулеб магIишаталдаса – щибаб къоялъ ун дарсал лъолаан росдал лъималазе. Разилъарал эбел-инсуцаги щиб-щибги бачIун хьихьун рукIанин абизе бегьула росги чIужуги. Цониги сордоялъ тIаде-гъоркье чи гьечIого ниж хутIулароан, къваригIелалъ гурониги, рекIелгъеялъеги рачIунаан нижехъе. МахIмуд рокъов вугелдаса хьагиниса гьан камунги ниж чIолароан, анцIилаялда хадур гIанкIуялги рукIунаан рагьда. Магъил-хурул хIалтIи гьабизеги гьев кIохIаллъулароан – гьесие бокьулаан хер бецизе, гIемер унаан гьудул-гьалмагъзабазе кумекалъеги.